Broj: 711-I-198-P-268-21/23-03-24

Zagreb, 08. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Karla Starčevića, gradonačelnika Grada Gospića,** na 179. sjednici, održanoj 08. srpnja 2022.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Karla Starčevića, gradonačelnika Grada Gospića, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva, u danom roku koji je protekao 26. listopada 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom ponovnog izbora na dužnost.**
2. **Poziva se dužnosnik Karlo Starčević da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenoga Zakona. Uvidom u Registar dužnosnika koji ustrojava i vodi Povjerenstvo, utvrđeno je da je Karlo Starčević obnašao dužnost gradonačelnika Grada Gospića u mandatu 2017.-2021 i u mandatu koji je započeo 04. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnik Karlo Starčević po proteku 30 dana od ponovnog imenovanja na dužnost gradonačelnika Grada Gospića nije podnio izvješće o imovinskom stanju.

U navedenom postupku provjere ispunjavanja obveze podnošenja izvješća o imvinskom stanju dužnosnika Povjerenstvo je Zaključkom broj: 711-I-1549-IK-2110-17/21-03-20 od 30. rujna 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika povodom ponovnog imenovanja na dužnost gradonačelnika Grada Gospića. Točkom II. izreke navedenoga Zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, Povjerenstvo će protiv njega pokrenuti postupak zbog kršenja odredbi iz članka 8. i 9. ZSSI-a.

Uvidom u izvadak iz e-sandučića utvrđeno je da je dužnosnik navedeni zaključak zaprimio 11. listopada 2021.g. te je rok od 15 dana za ispunjenje obveze protekao 26. listopada 2021.g.

Slijedom navedenog, Povjerenstvo je na temelju vlastitih saznanja o mogućoj povredi odredbi ZSSI-a otvorilo predmet pod brojem P-268/21.

Dana 08. srpnja 2022.g. u Povjerenstvu je pod brojem 711-U-6624-Pp-323/22-02-3 zaprimljena neanonimna prijava u kojoj se navodi da gradonačelnik Grada Gospića, Karlo Starčević, nije objavio svoju imovinsku karticu, iako je po zakonu to bio dužan napraviti. Povodom navedene prijave formiran je predmet Pp-323/22.

Povjerenstvo je Zaključkom broj 711-I-2167-Pp-323/22-03-17 od 31. listopada 2022.g. spojilo predmete broj P-268/21 i Pp-323/22 na način da će se voditi jedan postupak pod brojem P-268/21, a s obzirom da se oba predmete odnose na istog dužnosnika te se temelje na istovjetnom činjeničnom stanju, točnije obje se odnose na nepodnošenje imovinske kartice ponovom ponovnog izbora na dužnost dužnosnika Karla Starčevića.

S obzirom da dužnosnik nije podnio pravilno i potpuno ispunjeni obrazac izvješća o imovinskom stanju u roku od 30 dana od dana ponovnog izbora na dužnost gradonačelnika Grada Gospića, kao ni u daljenjem roku od 15 dana od dana dostave Zaključka kojim je pozvan na ispunjenje navedene obveze, a koji rok je istekao 26. listopada 2021.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Karlo Starčević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja odluke.

Slijedom navedenoga, odlučeno je kao u izreci.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Karlo Starčević, osobnom dostavom
2. Objava na internetskoj stranici Povjerenstva
3. Pismohrana